গোলাঘাটায় কেষ্টপুর খালের ধারে চন্দ্র সাঁতরা দাঁড়িয়েছিল, ওই শনিবার, ২১ তারিখ। নিমাই ঢালি কোথাও থেকে তাকে দেখে থাকবে। চন্দ্র সাঁতরা এতক্ষণই দাঁড়িয়ে ছিল যে বোঝা যাচ্ছিল – সে কিছু প্যাঁচে পড়েছে। নিমাই ঢালি যে তার পাশে গিয়ে দাঁড়ায় সেটা কোনো ধান্দায় নয়। এমন একটা চেনাজানা মানুষ ভিআইপির ওপরে, ভিআইপির দিকে পেছন ফিরে খাড়া দাঁড়িয়ে আছে খালের দিকে মুখ করে – তার পাশে গিয়ে দাঁড়ানো তো পায়ের অভ্যেস। চন্দ্র সাঁতরা একটু পরে নিমাইকে বলল, ‘হাওয়াটা আবার আজ থেকে বদলে গেল, না?’